Rozhodnutie Komisie
z 25. februára 2004,
ktorým sa prijíma pracovný plán na rok 2004 na vykonanie programu činnosti Spoločenstva v oblasti verejného zdravia (2003 až 2008), vrátane ročného pracovného programu pre granty
(Text s významom pre EHP)
(2004/192/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách uplatniteľných pre všeobecný rozpočet Európskych Spoločenstiev [1], a najmä na jeho článok 110,
so zreteľom na nariadenie Komisie (ES, Euratom) č. 2342/2002 z 23. decembra 2002, ktorým sa stanovujú podrobné pravidlá pre vykonanie nariadenia Rady (ES, Euratom) č. 1605/2002 o rozpočtových pravidlách uplatniteľných pre všeobecný rozpočet Európskych Spoločenstiev [2], a najmä na jeho článok 166,
so zreteľom na rozhodnutie Európskeho parlamentu a Rady č. 1786/2002/ES z 23. septembra 2002, ktorým sa prijíma program činnosti Spoločenstva v oblasti verejného zdravia (2003-2008) [3], a najmä na jeho článok 8,
keďže:
(1) článok 110 nariadenia (ES, Euratom) č. 1605/2002 ustanovuje, že granty sú predmetom ročného programu a majú byť uverejnené na začiatku roka;
(2) v súlade s článkom 166 nariadenia (ES, Euratom) č. 2342/2002, ročný pracovný program pre granty má byť prijatý Komisiou a musí určovať základný akt, ciele, rozvrh výziev na predkladanie návrhov s určujúcou čiastkou a očakávanými výsledkami;
(3) v súlade s článkom 15 odsekom 2 rozhodnutia Komisie z 28. marca 2003 o vnútorných pravidlách o realizácii všeobecného rozpočtu Európskych Spoločenstiev (sekcia Komisie), ročný pracovný program pre granty je finančné rozhodnutie v znení článku 75 nariadenia (ES, Euratom) č. 1605/2002 a článku 90 nariadenia (ES, Euratom) č. 2342/2002, za predpokladu, že predstavujú tieto dostatočne podrobný rámec;
(4) článok 8 rozhodnutia č. 1786/2002/ES ustanovuje Komisii prijatie ročného plánu práce na vykonanie programu, určuje priority a práce, ktoré sa majú vykonať, vrátane prerozdelenia finančných prostriedkov;
(5) plán práce pre rok 2004 by sa mal týmto prijať;
(6) opatrenia ustanovené týmto rozhodnutím sú v súlade s vydaným stanoviskom Programového výboru,
ROZHODLA TAKTO:
Jediný článok
Plán práce pre rok 2004 na uplatňovanie programu práce Spoločenstva v oblasti verejného zdravia (2003 až 2008), ako je ustanovený v prílohe, sa prijíma.
Generálny riaditeľ pre zdravotníctvo a ochranu spotrebiteľa uverejní ročný program a zabezpečí jeho vykonanie.
V Bruseli 25. februára 2004